Žirafa **štíhla** alebo žirafa **škvrnitá** alebo len žirafa(*Giraffa camelopardalis*), z [arab.](http://sk.wikipedia.org/wiki/Arab%C4%8Dina)زرافة – *zaráfa* , je párnokopytník, najvyšší zo všetkých suchozemských živočíšnych druhov. Má charakteristický predĺžený krk a nohy. Samci dosahujú výšku 4,8 až 6 metrov a hmotnosť 900 kg. Samice sú obyčajne trošku menšie a ľahšie. Domácim prostredím žirafy sú [savany](http://sk.wikipedia.org/wiki/Savana) [Afriky](http://sk.wikipedia.org/wiki/Afrika). Žirafy môžu žiť aj samostatne, často sa však zoskupujú do čried.

Je jediným zástupcom rodu žirafa (*Giraffa*) z čeľade [žirafovité](http://sk.wikipedia.org/wiki/%C5%BDirafovit%C3%A9) (*Giraffidae*), kam patrí aj ďalší monotypický rod s druhom [okapia pásavá](http://sk.wikipedia.org/wiki/Okapia_p%C3%A1sav%C3%A1) (*Okapia johnstoni*).

Prirodzenými nepriateľmi žirafy sú levy, gepardi a hieny. Žirafy však proti nim nie sú úplne bezmocné, jedným mohutným kopom sú schopné na mieste zabiť aj leva.